বাগীদের সঙ্গে দেখা করতেই যাচ্ছি শুনে গোয়ালিয়রগামী ট্রেনের সহযাত্রীরা থ! কী কাণ্ড, রাতে, মুরেনা স্টেশনে ট্রেন থামতে আমরা যখন নামব ট্রেনের দরজা খুলতে দিচ্ছিলেন না তাঁরা, ট্রেনে ডাকাত ওঠার ভয়ে। জোরজার করে ট্রেনের দরজা একটু ফাঁক করে আমি আর সৌগত নেমে পড়লাম ঘুটঘুটে অন্ধকার মুরেনা স্টেশনে। ছায়ার মতো কয়েকজন লোক ওই স্টেশনে। তাদেরও দিলাম আমাদের পরিচয় এবং এখানে আসার উদ্দেশ্যও জানালাম। একজন এগিয়ে এসে তাঁর হোটেলে থাকার অনুরোধ জানালেন। ওই হোটেলে রাত্রিবাসের পর পরদিনই সকালের বাসে চলে গেলাম ‘অম্বা’। অম্বা থেকে আর একটা বাসে সেই খিদিরপুরের তেলের কারবারির গ্রাম— রছেড়। রছেড় একেবারে চম্বলের গহিন ভিতরে বেহড় ঘেঁষা গ্রাম। গ্রামবাসীদের হাতে দিলাম চিঠি। চিঠি নিয়ে গ্রামবাসীরা হাইওয়ের বাসস্ট্যান্ড থেকে গ্রামের ভেতরে চলে গেলেন। আমরা অনেকক্ষণ, প্রায় ঘণ্টা দুই অপেক্ষা করলাম। তার পর গ্রামবাসীরা অনেকে মিলে এলেন আমাদের স্বাগত জানাতে। প্রথমে রছেড়, তার পর কুসুমপুরা, খেরা রাঠোর এই রকম ৫/৬টি গ্রামে আমরা চম্বল উপত্যকায় মাসাধিককালের সফরে ডেরা বেঁধেছিলাম।